Politiet har haft kontakt til en kvinde, der var mistænkt for at have født i dølgsmål. Men efter en snak mener efterforskerne, at kvinden ikke er interessant i forhold til sagen om barneliget fra Aalborg. En henvendelse fra offentligheden havde henledt politiets opmærksomhed på kvinden. Men hun har over for politiet benægtet, at hun har været gravid. - Vi mener, at vi kan slå hende ud af sagen, siger politikommissær Jørgen B. Jensen fra Nordjyllands Politi. Gennemgravningen af både grusgraven og villahaven endte resultatløst, og derfor har politiet nu forsøgt at finde nye veje i forsøget på at opklare sagen. Næste skridt bliver at få retsmedicinerne til at undersøge ligresterne for spor efter eventuel sygehusbehandling. Alle nyfødte får eksempelvis taget en blodprøve ved et stik i hælen. - Hvis der ikke er nogen tegn, så der er tale om en fødsel i dølgsmål, kan det godt blive svært at komme videre, siger politikommissæren. /ritzau/
En kvinde blev afhørt, men nægter, at hun har været gravid. Dermed er politiet stadig uden afgørende spor i sagen om barneliget fra villahaven.